
A diszpozicionális irigység pszichológiai jelentősége és mérése
Három vizsgálatból álló kutatásomban a diszpozicionális irigység személyiség- és egészségpszichológiai jelentőségét, mérésének módszertanát igyekszem körbejárni. Cél a diszpozicionális irigység korrelátumainak nemzetközi szakirodalom alapján történő megerősítése, feltárása, átfogó modell építése, mérőeszközök validálása, új mérőeszköz kialakításának megalapozása, a diszpozicionális irigység hazai kutatásának ösztönzése.
A mintát (1. és 2. Vizsgálat) a KRE kvázi reprezentatív mintájú, koordinálásommal készült kutatásában részt vevő 18. életévüket betöltő személyek adták (n = 2205). A 3. Vizsgálat mintáját a kezdeményezésemre és koordinálásommal indult Irigység-kutatássorozatban a dolgozat lezárásáig részt vevő, 18. életévüket betöltő személyek alkották (n = 326). A változók közötti kapcsolatok feltárására korrelációs elemzések, a változók közötti kapcsolatrendszer feltérképezésére modell elemzés (SEM) készült (1. Vizsgálat). A modell megfelelő illeszkedési mutatókkal rendelkezik [χ2(6)=12,116, p=0,059; B-Sp=0,079; RMSEA=0,023; CFI=0,998; TLI=0,990; CMIN/DF=2,019]. Elmondható, hogy a diszpozicionális irigység jól meghatározza a depressziót és a jóllétet.
A Diszpozicionális Irigység Skála (DES) megbízhatónak tekinthető (Cronbach-alfa = 0,86), faktorszerkezetének feltárásához (2. Vizsgálat) parallel analízis, feltáró- és megerősítő faktorelemzés készült. A részletes pszichometriai elemzésnek a kommunalitás mutatók, doubletek vizsgálata, IRT, DIF- és hálózat elemzés is részét képezte. A DES hazai mintán is egydimenziós elrendezést mutat elfogadható illeszkedési mutatókkal (χ2/szabadságfok=432,136; RMSEA=0,121; CFI=0,95; TLI=0,92). A kérdőív összeségében megbízható és érvényes, ám nem minden pszichometriai mutatóval lehetünk elégedettek, és úgy tűnik, az önjellemző kérdőívek nem a legmegfelelőbbek a diszpozicionális irigység mérésére. Ezt a 3. Vizsgálat során készült kognitív tesztinterjúk is alátámasztják, és a szociális kívánatosság skálák (BIDR) és a DES közötti pozitív szignifikáns kapcsolat is.
A három vizsgálat a diszpozicionális irigység pszichológiai jelentőségét, terápiás fontosságát, és így további vizsgálatának szükségességét támasztja alá, és azt, hogy a lehető leginkább torzításmentes mérés érdekében fontos olyan mérőeszközt kialakítani, amellyel a szociális kívánatosság hatása mérsékelhető.

